સાઉથ મુંબઈને ઘણા લોકો જૂનું મુંબઈ કહે છે. હું એમાં થોડો સુધારો કરીને કહીશ કે સાઉથ મુંબઈ એ જૂનું જ નહીં, પણ સાચું મુંબઈ છે. મને અહીંનું કલ્ચર બહુ ગમે છે. આખા મુંબઈમાં સૌથી વધારે સિવિલાઇઝેશન જો કોઈમાં હોય તો એ સાઉથ મુંબઈના લોકોમાં છે. મે બી, બ્રિટિશરો અહીં વધુ રહ્યા હોવાથી કદાચ આ એરિયાની હવામાં તેમનું કલ્ચર ભળી ગયું હશે. સાઉથ મુંબઈમાં મને મોકળાશ પણ વધુ દેખાય છે-માણસોમાં પણ અને એરિયામાં પણ. બને કે મોટા રોડ, ખુલ્લાં મેદાનો અને જોજનો સુધી ફેલાયેલા દરિયાના કારણે અહીં રહેતા લોકો મનથી મોકળાશવાળા હોતા હશે. સાઉથ મુંબઈ સાથે મારી પુષ્કળ યાદો છે. બીજા શબ્દોમાં કહું તો મારી જે કોઈ યાદો છે એ બધી યાદો સાઉથ મુંબઈમાંથી મને મળેલી છે. અહીં પાછા રહેવા આવવું મને ચોક્કસ ગમે. ઇનફૅક્ટ મારું ચાલશે તો રિટાયરમેન્ટ પછી હું અહીં જ રહેવા પાછો ચાલ્યો આવીશ, પણ એ સમયે આવીશ જ્યારે મારે સબર્બનું ટ્રાવેલિંગ પણ બિલકુલ બંધ થઈ ગયું હશે. સાઉથ મુંબઈ છોડ્યું ત્યારે પણ ટ્રાવેલિંગના કંટાળાથી જ છોડ્યું હતું.